google/wiki40b huggingface dataset:
Surfer's myelopati

Surfer's myelopati er en sjelden skade på ryggmargen forårsaket av hyperekstensjon av ryggen som resulterer i lammelse fra livet og ned (paraplegia). Når ryggen er strekt bakover kan det føre til at en blodåre som leder til ryggraden blir akutt innsnevret, som medfører at ryggmargen ikke får oksygen. Tilstanden har oftest blitt sett hos nybegynnere som surfer for første gang, men kan også forårsakes av andre aktiviteter hvor ryggen overstrekkes (yoga, pilates, osv.). I noen tilfeller er lammelsen permanent.

Historie

TIlstanden er en relativt ny diagnose. I 2012 ble det publisert en medisinsk studie bestående av 19 nybegynnersurfe med myelopati, hvor MR-bilder viste at alle pasientene hadde hyperintensitet fra ryggraden i nedre korsrygg til conus medullaris. Enda en studie med 23 pasienter ble publisert i 2013.

Forebygging

For å forebygge tilstanden foreslår terapeuten Sergio Florian riktig oppvarming, å begrense lengden på surfeøkten, samt å sitte oppreiset på surfebrettet mens man venter på bølger istedenfor å ligge på brettet.
Michael Salomo Alexander

Liv og virke

Alexander var jøde og ble først rabbiner, men gikk så over til kristendommen og lot seg døpe i 1825 i Plymouth. Fra 1827 var han anglikansk prest, og arbeidet fra til 1830 for misjonsselskapet Church's Ministry Among Jewish People (CMJ) i Danzig ble deretter professor i hebraisk og rabbinsk litteratur ved King’s College London. 
Den 21. januar 1842 ble han den første biskop av det året før opprettede anglo-preussiske protestantiske bispedømmet Jerusalem. Alexanders stilling der var kontroversiell. Han samarbeidet med CMJ-pioneren John Nicolayson med å konsolidere det protestantiske nærvær i Jerusalem. En rekke institusjoner ble etablert under hans lederskap, dom en yrkesskole for jøder, et Enquirers House, et hebraisk kollegium, og et moderne hospital for jøder. 
Hans nærvær ble misbilliget av det jødiske lederskap, som betraktet ham som en frafallen, og det ansporet også andre kristne kirker til å styrke sitt nærvær i Jerusalem. Både den romersk-katolske kirke og den gresk-ortodokse kirke sendte snart patriarker til Jerusalem som en motvekt mot  Alexanders innflytelse.
Hans etterfølger ble Samuel Gobat.
Majid Al Futtaim

Majid Al Futtaim (arabisk: ماجد الفطيم) er et holdingselskap i De forente arabiske emirater, basert i Dubai, etablert i 1992 av en person med samme navn. Selskapet administrerer tre store operative datterselskaper: Majid Al Futtaim Properties, Majid Al Futtaim Retail, og Majid Al Futtaim Ventures. Disse eier og driver kjøpesentre, detaljhandel og fritidsbedrifter i Midtøsten og Nord-Afrika. I 2015 hadde selskapene virksomhet i 13 land.

Majid Al Futtaim Ventures

Selskapets virksomhet er fritid og underholdning. Datterselskapet Majid Al Futtaim Leisure and Entertainment opererer Ski Dubai, et innendørs skianlegg over 22 500 m² ved Mall of the Emirates, , samt 18 Magic Planet familieunderholdningsentra. I tillegg til Magic Planet driver de et anlegg i Dubai-bydelen Mirdif med innendørs fallskjermhopping, en edutainment senter, en bowlinghall, en klatrevegg, og vann-basert lekeområde for mindre små barn.
Selskapet driver også et temperaturregulert innendørs og utendørs badeland og den første Lego - butikken i Midtøsten, i Abu Dhabi.
Pyrrhopyge

Utseende

Middelsstore til store (vingespenn 40-60 millimeter), kraftige smygere. Vingene er mørke, oftest med en markert, grønn eller blå metallglans, gjerne med rødaktig ytterkant på bakvingen og ofte også med andre røde, gule eller hvite tegninger. Noen arter er mer "konvensjonelt" farget, brune med hvite flekker.
Larvene er hårete, gjerne rødlige med lysere tverrbånd (som sammenfaller med segmentgrensene).

Levevis

Larvene lever på planter i slekten Vismia (perikumfamilien) og Picramnia (Picramniaceae).
De voksne sommerfuglene har en rask og brå flukt, og kommer gjerne ned til bakken for å drikke mineralrik væske.

Utbredelse

Artene er utbredt over hele Mellom- og Sør-Amerika.
Jack London

Bakgrunn

London var uekte barn av Flora Wellman (1843–1922), av god borgerlig bakgrunn, og filosofen, atrologen og vandrepredikanten William Henry Chaney (1821–1903), kalt professoren.
Avisen San Francisco Chronicle skrev 4. juni 1875 at Chaney under dramatiske omstendigheter hadde jaget Flora Wellmann på dør, fordi hun ikke hadde gått med på en abort. Derpå forsøkte hun å begå selvmord med en overdose opium og skjøt seg - i kinnet -, men kunne bli reddet fra dødens vold. 
Den 7. september 1876 giftet Flora Wellman seg med en krigsveteran fra Pennsylvania, tømmermannen, forretningsmannen og bonden John London. Han drev blant annet med salg av symaskiner. Ekteparet flyttet over til Oakland, der John London åpnet en  kolonialbutikk. Familien levde et liv i armod og flyttet endel rundt i området rundt San Francisco Bay. I 1886 kom familien tilbake til Oakland. John London var nå så godt som invalid, og det var opp til moren og den unge Jack London å forsørge familien. Han bodde på denne tiden for det meste i leiligheten til den tidligere negerslavinnen Virginia Prentiss, som nærmest ble hans fostermor og preget ham i høy grad. Begge «mødre» skulle overleve Jack London, og bodde mot slutten sammen i felles hushold.

Tidlige beskjeftigelser

Jack London forsøkte seg i sin ungdom på en rekke yrker, blant annet avisbud, havnearbeider, cowboy og gullgraver. Under den russisk-japanske krig 1904-05 var han korrespondent for Hearst-pressen. Han vandret på sin fritid rundt i USA og Canada, og var også meget på Hawaii. 
Jack London giftet seg to ganger, først med Bess Maddern i april 1900, og så med Charmian Kittredge 1905, bare én dag etter at han hadde skilt seg fra Maddern.

Forfatter

Han hadde selv vært landstryker, sjømann og gullgraver innen han ble forfatter, og mange av hans bøker utspiller seg i villmarken eller på havet. Hans mest kjente roman er The Call of the Wild, 1903, som handler om en hund som mot sin vilje blir tatt fra den solrike Santa Clara Valley i California og blir trekkhund i et hundespann i Klondike. Et par andre kjente bøker er The Sea Wolf som handler om en hardfør selfanger, og Martin Eden som er en selvbiografisk roman.
Han er også kjent for sine sosialistiske holdninger som han fikk etter å ha lest Det kommunistiske manifest. Dette gir seg uttrykk blant annet i boken The Iron Heel fra 1907. 
Jack London var meget produktiv og rakk trass sitt korte liv å skrive totalt 49 romaner og mange noveller. Som forfatter ble han uhyre fremgagsrik. Det finnes to sider av den litterære Jack London: dels den samfunnskritiske, dels den villmarksskildrende. Det er som den senere som den største fremgangen kom.
Jack Londons død ble omdiskutert og det fantes mistanker om selvmord med en overdose morfin.
Valenciabukten

Valenciabukten (valensiansk: Golf de València, spansk: Golfo de Valencia) er en bukt i det vestlige Middelhavet på østkysten av Spania, med Cabo de la Nao som den sørlige grensen. Den nordlige grensen er mer uklar, men blir av og til regnet som enten neset ved Vinaròs eller Ebrodeltaet. Opp til Vinaròs dekker bukten hele kysten av regionen Valencia og opp til Ebro òg de sørligste områdene av Catalonia.
De vesle Columbretesøyene ligger i denne bukten. Nullmeridianen går gjennom bukten.

Geografi

Kysten langs Valenciabukten består for det meste av sletter og sand. Kystmyrer (hovedsakelig Albufera) finnes også her. Albufera er vernet som et internasjonalt viktig våtmarksområde i henhold til Ramsar-konvensjonen. På de lavtliggende, frodige slettene blir det først og fremst dyrket ris og sitrustrær som appelsin og sitron.
Området i og rundt Valenciabukten er blant de fineste eksemplene på typisk middelhavsklima i Spania. Kysten av Valenciabukta er tett befolket og folketettheten her er en av de høyeste i Spania.
I mai 2011 fikk det skotske energiselskapet Cairn Energy tillatelse fra spanske myndigheter til å utforske oljeforekomster og drive borerigger og oljeplattformer i et område på 4 000 km² i Valenciabukten. Det foreligger miljømessige bekymringer om oljeboring i dette området.
Wilmersdorf oljekraftverk

Wilmersdorf oljekraftverk (tysk: HKW Wilmersdorf) er et varmekraftverk ved Berlin i Tyskland. Det har en installert produksjonskapasitet på 330 MW fordelt på tre blokker med gassturbiner, operert av Vattenfall. Anlegget ble ferdig i 1977. Brenselstypen er destillatolje.
De totale CO₂-utslippene i 2008 var bare 5 395 tonn, mens det samme årets kvote var 7 622 tonn.
Stattholder

Stattholder (avledet fra nytysk, «stedfortreder» for en statssjef eller sentralregjering i en provins eller land) er en representant for monarken i et spesielt område. Stillingen har hatt forskjellige betydninger i ulike land og perioder.

Norge

Stattholderposisjonen eksisterte både under den dansk-norske union og under den svensk-norske union, når en monark ikke inntok denne posisjonen. Stattholderembetet ble opprettet i 1572, og bestod med enkelte avbrudd frem til 1771. Embetet ble deretter gjenopprettet i 1807. I løpet av unionen med Sverige ønsket mange nordmenn etterhvert å avskaffe embetet, som de mente var et symbol på Norges posisjon som lydrike. Denne konflikten omtales som Stattholderstriden. Stattholderembetet bestod frem til 1856, og ble formelt avskaffet i 1873.

Det forente kongedømme Storbritannia og Nord-Irland

En britisk stattholder, Lord-Lieutenant, er en personlig representant for den britiske monarken i et bestemt seremonielt grevskap i England eller Wales. Det er normalt pensjonister med lang fartstid i offentlig administrasjon, forsvaret eller forretningslivet som får en slik tittel, som i dag er rent seremoniell. En av de mest sentrale plikter er å møte medlemmer av kongefamilien som besøker området.
Skottland har en tilsvarende ordning; områdene de tildeles kalles der stattholderskap (lieutenancy areas), ettersom Skottland har avskaffet grevskapene og erstattet dem med regioner.
I Nord-Irland er det åtte stattholdere, en for hver av de seks tradisjonelle grevskapene, og en hver for Belfast og Londonderry.
Irland hadde en stattholder som var sjef for den britiske administrasjonen inntil opprettelsen av Den irske fristaten i 1922.
Chiemgau

Chiemgau (uttales «ki:m-gao») er et landskap sydøst i den tyske delstaten Bayern. Det ligger rundt Chiemsee og begrenses naturlig av Inn i vest, Chiemgau-Alpene i syd og Berchtesgaden-Alpene i sydøst. I øst strekker det seg nesten til den østerrikske grensen og Salzburg.
Idrettsforeningen Sturla

Orientering

IF Sturla var en maktfaktor i norsk orientering fra slutten av 70-tallet og gjennom 80-tallet. Herrelaget ble norgesmestre i stafett syv ganger på rad fra 1979 til 1985.
Gásadalur

Gásadalur (IPA: [ˈgɔaːsaˌdɛaːlʊɹ], dansk: Gåsedal) er en bygd på Færøyene. Den ligger vest på øya Vágar, men er adskilt fra havet med høye klipper, dog med vakker utsikt over havet og Mykines. Tre fjell på ca. 700 moh. (deriblant Árnafjall) ligger rundt bygda. Gásadalur lå frem til 2005 i Bíggjar kommuna, da denne ble innlemmet i Sørvágs kommuna. 1. januar 2009 hadde Gásadalur 22 innbyggere, mot 21 i 1985. Bygda er konstant truet av fraflytting grunnet sin avsideliggenhet.

Historie

Gásadalur er første gang nevnt i Hundabrævið fra slutten av 1300-tallet, men kan være eldre. Gásadalur sies å ha navnet sitt fra en kvinne ved navn Gæsa, som ifølge sagnet var den som grunnla bygda. Hun var en rik kvinne som bodde i Kirkjubøur i det 12. århundre. Hun eide halve hovedøya Streymoy, men mistet alle sine eiendommer til kirken da det ble avdekket at hun hadde spist kjøtt i fasten. Etter dette flyttet hun altså til Vágar og Gásadalur. Et mer sannsynlig opphav til navnet er de mange villgjessene som oppholder seg i Gásadalur om sommeren.
Mikkjal á Ryggi bodde i Gásadalur i lengre tid.

Samferdsel

Bygda er en av Færøyenes mest utilgjengelige bygder. I 1940 bygde man en trappekonstruksjon fra vannet og opp til bygda. Den har egen helikopterlandingsplass, dersom noen trenger rask behandling på sykehus. I 2004 ble det åpnet en tunnel gjennom fjellene, slik at bygda nå er tilknyttet det øvrige veinettet på Vágar. Tunnelen har kun én kjørefil, men dette løses ved at motkjørende biler har vikeplikt, og at det er mange møteplasser. Dessuten går det en vandresti til Gásadalur som starter 3 km vest for Bøur.
Socialistiske arkitekters forening

Socialistiske arkitekters forening ble stiftet i Oslo i 1932 av Carsten Boysen og Erik Rolfsen. Foreningen var en forgrening av Mot Dag og besto, i tillegg til Boysen og Rolfsen, av andre sosialt engasjerte funksjonalister, som Frode Rinnan og Johs. Borchsenius. Hovedbakgrunnen for etableringen av foreningen, var en skepsis til måten de borgerlige partiene og Arbeiderpartiet ville løse boligspørsmålet på.
I 1933 startet gruppen utgivelsen av tidsskriftet Plan : tidsskrift for boligspørsmål og arkitektur og skapte dermed et organ for sine funksjonalistiske ideer for by- og boligplanlegging.
I 1936 ble Mot Dag kollektivt innmeldt i Arbeiderpartiet. Tidsskriftet Plan gikk inn og Socialistiske arkitekters forening ble innlemmet i Teknisk forening av DNA.
Artanna (Ohio)

Historie

Samfunnets navn er en sammenslåing av Arthur "Art" og Anna Wolfe, eierne av bensinstasjonen på sted.
Telemark Skikrets

Telemark Skikrets (stiftet 17. november 1903) er en tidligere krets i Norges Skiforbund.
Telemarkens Skiforbund ble stiftet i 1903. Skiforbundet skiftet navn til Telemark Skikrets i 1916.
Kretsen ble delt i Øst-Telemark Skikrets, Vest-Telemark Skikrins og Grenland Skikrets i 1918.
De tre kretsene ble slått sammen til Telemark Skikrets igjen i 1986.
Telemark Skikrets og Vestfold Skikrets ble slått sammen til Telemark og Vestfold Skikrets i 2006.
Bahrain under VM i friidrett 2017

Resultater

Resultatene var som følger:
(Q, q – kvalifisert, PB – personlig rekord, SB – årsbeste)
Air Kiribati

Historie

Selskapet blei oppretta i 1995 og overtok da flygingene til Air Tungaru.
I 2004 slutta det med egne internasjonale ruter. En avtale blei undertegna med Our Airline i 2009 om flyginger mellom Tarawa og Nadi på Fiji på vegne av Air Kiribati. Det kom imidlertid til uenighet mellom Kiribati og Fiji og flygingene blei stansa. I 2017 gikk Air Kiribati i samarbeid med Solomon Airlines med sikte på internasjonale flyginger til Honiara på Salomonøyene, Fiji og Brisbane i Australia.

Ruter

Air Kiribati flyr ruter innenriks til de fleste øyene i landet.

Flyflåte

Flyflåten består (juli 2017) av de Havilland Canada DHC-6 Twin Otter og Harbin Y-12.
Brattvåg Idrettslag

Sentralanlegg i fotball allerede i 1947

Den største utfordringa de hadde i 1947 var å få banen stor nok slik at de kunne melde seg inn i fotballkretsen. De nådde ikke målet i 1947 men siden den gang har de hatt både verktøy, skinner, traller og steinbukk. Arbeidet vært ikke lagt ned. Brattvågarene nekta å gi opp de fortsatte arbeidet og var fast bestemt på at Brattvåg IL skulle ha et sentralt liggende anlegg i kommunen. Den viktigste jobben var å få på plass måla på bane så alt skulle bli godkjent av fotballkretsen, men at overflata på banen var svært dårlig skulle ikke komme i andre rekke.

Mini-cup

Brattvåg IL arrangerer vært år en turnering for de som er 12 år og mindre, de lagene/klubbene som inviteres er i området eller i nærheten av Haram. Cupen kalles Mini-cup fordi det er bare de som er 12 år og yngre som deltar som spillere. Mini-cup er en fotballfest for de som er mindre og ikke har mulighet til å vøre med på Norway cup.

Banene

Det finest tre baner i Brattvåg, en kunstgressbane og to gressbaner, den ene har løpebane og blir brukt som oftest av ungdomsskolen i Brattvåg når de arrangerer idrettsdag for skolen. Den andre gressbanen er laget for de som er mindre, det vil si 12 år og yngre. Den er ca. 30 m lang og ca. 10 m bred.
Vazelina Bilopphøggers (1982)

Vazelina Bilopphøggers er en musikk-kassett utgitt av Vazelina Bilopphøggers i 1982 og ble produsert av Jan Paulsen.
Simpson-integrasjon

Simpson-integrasjon er en metode i numerisk analyse til beregning av den tilnærmete verdien for det bestemte integralet av en funksjon. Approksimasjonen består i å utføre integrasjonen over like store intervaller hvor funksjonen erstattes med parabelbuer som går gjennom intervallenes midt- og endepunkt. 
Metoden har fått sitt navn etter den engelske matematiker Thomas Simpson som beskrev den på 1700-tallet. Men dens opphav går lenger tilbake. Vel hundre år tidligere hadde Kepler gjort bruk av den til beregning av volumet til en tønne med vin. Han antok at den krumme veggen til tønnen kunne beskrives som del av en parabel. På tysk omtales derfor denne integrasjonsmetoden som Keplersche Fassregel (Keplers tønneregel).
Vespinae

Utseende

Middelsstore til store (10–55 mm), lite hårete vepser, vanligvis svarte med gule eller røde flekker og tverrstriper. Hodet er stort og bredt, antennene er sylindriske og middels lange, lenger hos hannene enn hos hunnene. Fasettøynene er nyreformede og forholdsvis små, overkjevene (mandiblene) er store og skarpkantede. Ansiktet og pannen har gjerne gule tegninger. Forkroppen (thorax) er svart eller rødlig med smale, gule streker, bakkroppen er konisk, med markert «vepsetalje» (petiolus), tverrstripet i gult og svart. Dette karakteristiske advarselsmønsteret blir kopiert av en lang rekke ulike insekter, både fluer, biller, sommerfugler og en rekke andre årevinger fra mange ulike familier.

Levevis

Vespinae er sosiale vepser som danner store kolonier i reir av papir, de velkjente vepsebolene. Papiret lager de ved å tygge tørt plantemateriale (treverk eller strå) og blande det med spytt. Knaskingen når de gnager på tørt tre kan høres på ganske lang avstand. Bolene er runde dersom de er fritthengende, bol som ligger inne i hulrom i trær, husvegger eller i bakken er mer uregelmessige på form. Inne i bolet er det gjerne flere skiver av tettpakkede, sekskantede larveceller. Hele kolonien er grunnlagt av den dronning og hun er den eneste som legger egg. Kolonien vokser utover sommeren, på ettersommeren blir det produsert ett kull med hanner (droner, som kommer fra ubefruktede egg) og nye dronninger (fertile hunner som har fått ekstra god forpleining), disse forlater bolet, svermer og parrer seg. Alle utenom de nye dronningene dør om høsten, disse overvintrer i en barksprekk, inne i et hus eller lignende.
Vespinae er primært rovdyr som kan hamle opp med de fleste andre insekter, som de lammer med et stikk og tygger i stykker med sine kraftige, skarpe kjever. De er som kjent også svært glade i sukker og spiser gjerne på moden frukt, blir også tiltrukket til syltetøy, saft og lignende.

Giftig stikk

Alle hunner i Vespinae er utstyrt med en giftbrodd, som er et omdannet eggleggingsrør koblet til giftkjertler. Brodden er skarp og trenger lett igjennom et menneskes hud, siden den er forholdsvis glatt kan den også vanligvis lett dras ut igjen. Stikket er smertefullt, men et enkelt stikk er sjelden farlig med mindre man er allergisk mot vepsestikk, unntatt om man blir stukket inne i munnen eller i halsen, da det kan være fare for kvelning fordi det stukne området kan hovne kraftig opp. For følsomme personer, eller dersom man får mange stikk, kan det være fare for et livstruende anafylaktisk sjokk. Noen store arter har såpass mye gift at selv et enkelt stikk kan være farlig, særlig kjent er japansk kjempeveps (Vespa sp.).

Utbredelse

Denne underfamilien har flest arter i de nordlige områdene, mens Polistinae dominerer av de sosiale vepsene lenger sør.
Gordon Joseph Gray

Bakgrunn

Gordon Gray ble født i Leith. Foreldrene var Frank og Angela (født Oddy) Gray. Han var den yngste av tre barn. Etter at han hadde gått på Holy Cross Academy i Edinburgh foreslo hans onkel John Gray, som var prest, at han burde tenke på å bli prest. Han studerte så ved St. Joseph's Junior College i East Sussex fra 1927 tiil juli 1929, og begynte på St. John's Seminary i Wonersh i september 1929.

Prest

Han ble presteviet av erkebiskop Andrew McDonald den 15. juni 1935 og arbeidet som sjelesørger i erkebispedømmet St. Andrews and Edinburgh til 1947. Han studerte ved St. Andrews University fra 1936 til 1939 og ble den første katolske prest som tok utdannelse der siden reformasjonen. I 1939 begynte han ved St Mary's University College i Twickenham i London, men studiene ble avbrutt av utbruddet av annen verdenskrig. Han ble senere rektor ved St Mary's College i Blairs, nær Aberdeen i 1947.

Biskop

Den 20. juni 1951 ble Gray utnevnt til erkebiskop av St. Andrews og Edinburgh av pave Pius XII. Han ble bispeviet den følgende 21. september av den apostoliske delegat erkebiskop William Godfrey, med biskopene James Donald Scanlan (av Dunkeld) og Edward Wilson Douglas (av Motherwell) som medkonsekrerende i St. Mary's Cathedral i Edinburgh.
I 1953 grunnla Gray St. Andrew's College i Drygrange som nytt presteseminar for erkebispedømmet. Fra 1962 til 1965 deltok han under annet vatikankonsil.

Kardinal

Pave Paul VI kreerte ham til kardinalprest av S. Chiara a Vigna Clara i det pavelige konsistorium av 28. april 1969, og han ble med dette den første kardinal residerende i Skottland siden David Beaton over fire århundre tidligere. I 1977 ble Gray den første kardinal til å tale for General Assembly of the Church of Scotland. Han hadde tidligere hatt samtaler med denne kirkes ledelse om forhold knyttet til ekteskap mellom deres respektive medlemmer. 
Han var i en periode president for Bishops' Conference of Scotland, og han deltok i konklavet august 1978 som valgte pave Johannes Paul I, og konklavet oktober 1978 som valgte pave Johannes Paul II.
I 1978 kom han med en prinsipiell bekymring etter fødselen av det første barn som var blitt til ved in vitro-befruktning: «I have grave misgivings about the possible implications and consequences for the future.»I 1982 var han vert i Skottland for pave Johannes Paul II besøk til Storbritannia.
Kardinal Gray ble betraktet som teologisk konservativ, og moderat av temperament. Han fratrådte sitt erkebiskoppelige embede den 30. mai 1985, etter 33 års tjeneste, og ble etterfulgt av Keith O'Brien.
Tankekart

Tankekart er en nedtegning av tanker og ideer og brukes som en måte å brainstorme på. Metoden går ut på å skrive et ord eller begrep i midten av et ark og deretter skrive ord som dukker opp rundt på arket.
Tankekart (eller mind-maps på engelsk) er en måte å slippe ut tankene på i en ikke-lineær måte, slik kan man se tankene og ideene som om de er i et landskap. Teknikken ble popularisert og utviklet av Tony Buzan på 1970-tallet.

Tankekart på PC

Det er utviklet mange programmer for tankekart på PC, fordelen med disse er at det er lett å sende til hverandre for å dele ideer.
PC-programmer har ofte den ulempen at det en setter inn, kommer fram som disposisjoner med hierarkisk oppbygning (jfr. Wiki-tankekartet). Tankegangen bak tankekartet var å frigjøre seg fra det lineære og hierarkisk ordnede for å få aktivert begge hjernehalvdelene. Når den skapende delen av prosessen er gjennomgått, vil en iflg. Busoni oftest sitte igjen med starten på en disposisjon, dersom det er meningen å utvikle en tekst.
Oxysternon

Utseende

Stort sett middelsstore (gjerne 20-25 millimeter), høyt hvelvede, korte og kraftige gjødselbiller. Mange har friske metalliske farger, andre er svarte. Denne slekten omfatter noen særlig fargerike arter. Spesielt hannene har gjerne horn og utvekster av ulike slag på hodet og pronotum, noe som gjør denne gruppen til ganske spektakulære insekter. Ofte har hannen et langt, krumt horn i pannen. Pronotum er mye bredere enn langt. Dekkvingene er korte og brede med dype lengdefurer. Beina er kraftige gravebein.

Levevis

Disse billene ruller møkk sammen til baller og graver dem ned, ofte ganske dypt, i bakken. Hannen og hunnen samarbeider om dette, men når gangen er ferdig og etter at de har parret seg, flyr hannen bort mens hunnen blir igjen i gangen for å ta seg av larvene som etter hvert klekkes. Hun holder møkkballene frie for rovdyr og uønsket soppvekst til larvene er fullvoksne, noe som gjerne tar flere måneder.

Utbredelse

Gruppen er utbredt i Mellom- og Sør-Amerika.